Къэбэрдей-Балъкъэрыр ящыщщ Урысейм и электросетевой комплекс IэнатIэм щынэхъыфI щIыналъипщIым
Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек дыгъуасэ IущIащ «Урысей сетхэр» ПАО-м и генеральнэ директор Ливинский Павел.
ЗэIущIэм щытепсэлъыхьащ электрокъарум елэжь IэнатIэм лъэныкъуэхэр адэкIи шэщIауэ щызэдэлэжьэнымрэ щIыналъэм и электросетевой комплексым Iуэху къызэгъэпэщыкIэщIэхэр хэпщэнымрэ ехьэлIа жэрдэмхэм.
КъБР-м и Правительствэм и унафэщIхэр, Кавказ Ищхъэрэм и МРСК IуэхущIапIэм я лIыкIуэхэр, «Урысей сетхэм» я топ-менеджерхэр хэту иужькIэ ирагъэкIуэкIа зэхуэсым кърихьэлIахэм захуигъазэри, Ливинский Павел жиIащ Къэбэрдей-Балъкъэрым и электросетевой комплексыр и зэфIэкIкIэ КИФЩI-м щынэ-хъыфIхэм ящыщу къызэрилъытэр: «Бжьыхьэ-щIымахуэ лъэхъэнэм зэрылэжьам кърикIуахэм япкъ иткIэ, щIыналъэм Урысейм ебгъуанэ увыпIэр щиубыдащ. Шэч хэмылъу, ар IэнатIэм и лэжьакIуэхэм, властым и органхэм я егугъуныгъэмрэ республикэм и Iэтащхьэм и къалэнхэр пIалъэкIэ зыгъэзащIэм а Iуэхум гулъытэ хэха зэрыхуищIамрэ я фIыгъэщ. Дэ сетхэм адэкIи зедгъэужьынущ, щIыналъэм щыпсэухэм я псэукIэр едгъэфIэкIуэн мурадкIэ».
Энергиеу Къэбэрдей-Балъкъэрым щафIэкIуэдыр гъэмэщIэнымкIэ программэм и гугъу щищIым, Ливинский Павел къыхигъэщащ, 2022 гъэ пщIондэ зыхуэфащэ Iуэхухэр ирагъэкIуэкIын папщIэ «Урысей сетхэм» сом мелуан 900 къызэраутIыпщынур. «Урысей сетхэр» компаниемрэ Правительствэмрэ апхуэдэу зэхалъхьащ сетевой комплексыр езыгъэфIэкIуэну гъуэгу картэр: «Энергиеу къагъэсэбэпыр къэзыгъэлъэгъуэну Iэмэпсымэ лъэщ мин 40-м щIигъу дгъэувынущ дэ, электрокъарур зэрыкIуэ кIапсэу километри 135-рэ зэдгъэпэщыжынущ. Энергиеу кIуэдыр дгъэмэщIэным хэхъуэу сом мелуани 131-рэ къихьынущ. А ахъшэхэр хухахынущ республикэм и сетхэр егъэфIэкIуэным», — жиIащ Ливинскэм.
«Урысей сетхэм», — къыхигъэщащ КIуэкIуэ Казбек, — нобэ къагъэлъагъуэ къэралым а и IэнатIэм зэхъуэкIыныгъэфIхэр зэрыщрагъэкIуэкIыр икIи ар республикэ властым и органхэми даIыгъ».
Къыхалъхьа Iуэхухэм щытепсэлъыхьым, «Урысей сетхэм» я Кавказ Ищхъэрэ IуэхущIапIэм и унафэщI Иванов Виталий къыхилъхьащ Къэбэрдей-Балъкъэрымрэ «Кавказ Ищхъэрэм и МРСК» IуэхущIапIэмрэ стратегие мыхьэнэ зиIэ, илъэс куэдым тещIыхьа зэгурыIуэныгъэ зэращIылIэну, абы Iэ тедзэнми зэман гъунэ-гъум хэплъэну Iэмал зэрыщыIэр.
КъБР-м и Iэтащхьэмрэ
Правительствэмрэ я
пресс-IуэхущIапIэ.
